Ketsjaris Vank
Ketsjaris Vank (Armeensk: Կեչառիս Վանք) is in oan it begjin fan de 11e iuw troch Grigor Magistros stifte midsiuwsk kleaster yn Armeenje. It stiet op 60 kilometer fan Jerevan yn de wintersportstêd Tsaghkadzor. It tsjintwurdich folslein restaurearre kleaster is fanôf de skypystes goed te sjen.

De gebouwen datearje út de 11e oant de 13e iuw. De koepels fan de twa grutte tsjerken rekken slim skeind by de ierdskodding fan 1927. Yn de Sovjet-tiid waard fierder ferfal tefoarren kommen, mar de weropbou sette útein yn de jierren 1980. Lannelike swierrichheden makken lykwols ynearsten wer in ein oan it herstel. Yn 1988 waard it lân slim troffen troch in nije ierdskodding, yn 1991 foel de Sovjet-Uny út inoar en briek de kriich yn Nagorno-Karabach út en dêrnjonken waard Armeenje hurd troffen troch de blokkade fan Turkije en Azerbeidzjan.

Yn 1998 makke in donaasje fan Vladimir Harûtjûnjan, in Armeenjer út Wenen, it mooglik dat de restauraasje wer oppakt wurde koe, dy't mei de jefte syn âlden betinke woe.

Kompleks 

It kompleks bestiet út trije tsjerken, twa kapellen en in gavit en westlik dêrvan, in hûndert meter fierder oan de wei nei it bosk, in oare tsjerke, de Sûrp Harûtsjûn (Tsjerke fan it Teken, 1220). Om de monuminten hinne steane noch in soad grêfmonuminten. De âldste tsjerke is de Sûrp Grigor út 1033.

 1: Tsjerke fan Gregoarius de Ferljochter (Sûrp Grigor,1033).
 2: Tsjerke fan it Teken (Sûrp Nsjan; op basis fan details datearre yn de 11e iuw, mooglik fuort nei de bou fan de Gregoariustsjerke).
 3: Katedraal (foltôge yn 1214).
 4: Gavit.
(Net op de kaart stiet de Tsjerke fan de Hillige Opstanning (Sûrp Harûtsjûn; 1220), in grêfkapel dy't westlik fan it kleasterkompleks stiet)

Keppeling om utens 
 Side bisdom Kotajk

Kleaster yn Armeenje
Bouwurk út de 11e iuw
Bouwurk út de 12e iuw
Bouwurk út de 13e iuw